Trongisvágur

Trongisvágur er en færøsk bygd med 510 indbyggere (2010) beliggende på østsiden af Suðuroy. Bygden der ligger ved Trongisvágsfjørður, er efterhånden vokset sammen med Tvøroyri, og er en del af Tvøroyri Kommune. Trongisvágur er ældre end Tvøroyri som først blev bebygget i 1830'erne. Åen Stórá udmunder i fjorden midt i selve bebyggelsen. Mod syd ligger Drelnes, Krambatangi og Øravík. Grænsen mellem Trongsivágur og Tvøroyri går lidt vest for bydelen Hvítanes.

Krambatangi har siden 2005 været færgehavn for færgen Smyril. Færgehavnen blev indviet i 2005, samme år som den nye færge ankom fra værftet i Spanien. Den gamle Saltsilo i Drelnes, er en ruin, men foreningen Projekt Salt har planer om at ombygge saltsiloen til et kulturhus. I maj 2010 afholdtes der i saltsiloen en støttekoncert.

Idrætshallen blev bygget i begyndelsen af 1980'erne. Foruden hallen er der skole, kantine, selskabslokaler, fritidshjem, børnehave og campingplads.

Kraftværket i Trongisvágur blev bygget i 1962. I dag fungerer det som et reserveværk for kraftværket i Vágur.

Ved vejen mod Hvalba ligger Viðarlundin plantage, som er et udlugtsmål for lokalbefolkningen og turisterne. Følger man fra Hvalbavejen stien gennem fyrretræsskoven kommer man ned til grilpladsen ved Stórá. Parken har har flere indgange og langs stierne er der bænke. Efter 2003 blev parken udvidet ud til vejen Við Rangá. Plantagen har flere gange lidt under storme, hvor flere træer er væltet. Det skete også i november 2011.

Vest for Trongisvágur fører der en en vej til Rangabotnur. Her har man fra 1901-1955 brudt kul ved at grave minegange ind i fjeldet til det i op til 1 m høje kullag. Kullet blev derefter fragtet via en tovbane ned til havnen ved Drelnes i nærheden af Trongisvágur. De forladte kulminer og rester af bygninger, hængebane, tipvogne, slagger og sorteringsanlæg kan stadig ses i området. Se også Færøske kulminer.

Nordvest for Trongisvágur ligger Røðin, som har udsigt både mod nord og syd, men specielt mod nord, hvor basaltlagene tydeligt kan ses. Der er holme og skær langs kysten. Et skilt ses til venstre for Hvalbatunnellen, lige før man kører ind i tunnellen fra Trongisvágur. Om sommeren står en stor kikkert ved Røðin. Pga. kikkerten kaldes stedet også Kikarin. Andre stednavne der er Trongisvágsbotnur.

Mellem Trongisvágur og Fámjin ligger Suðuroys højeste fjeld, det 610 meter høje Gluggarnir.

Historie 

 1629 plyndrer algierske sørøvere Trongisvágur, Øravík og Hvalba. Inden afrejsen overraskes sørøverne af en storm, mens de ligger ved Hvalba og to af skibene driver på land og bliver vrag.
 1733 forsøger et engelsk mineselskab at grave kul i Oynarfjall mellem Øravík og Trongisvágur, men opgiver året efter.
 1854 flytter Suðuroys sysselmand fra Hvalba til Trongisvágur og senere til Tvøroyri.
 1894 bygges Færøernes første ophalingsbedding i Trongisvágur.
 1901 begynder et fransk mineselskab at bryde kul ved Trongisvágur.
 1920 forsvinder sluppen "Karin" (69 brt,) af Trongisvágur med 13 mand, antagelig minesprængt af en af 1. verdenskrigs miner.
 1932 får et fransk mineselskab rettighederne til minedrift efter kul ved Trongisvágur for 50 år og går i gang med anlægsarbejdet.
 1934 begynder franskmændene at bryde kul ved Rangabotnur, hvorfra der går en tovbane ned til Drelnes. Her læsses kullene på lastbiler og køres til Tvøroyri, hvor de sælges til husholdningsbrug for 25 kr pr.ton.
 1938 bygger et fransk-færøsk selskab Færøernes første saltsilo ved Drelnes med en kapacitet på 10.000 tons. Salten importeres fra Ibiza.
 1941 bombber et tysk fly den 9 oktober kullageret og saltsiloeni Drelnes, med omfattende ødelæggelser til følge.
 1954 når kulproduktionen ved Trongisvágur og Hvalba op på 13.000 tons.
 1963 nedlægges den lokale rutesejlads på Suðuroy, da Færøernes første vejtunnel mellem Trongisvágur og Hvalba indvies.
 1982 indvies den nye skole og 1990 indvies samme sted en vuggestue og børnehave.
 1993 åbner Rúsdrekkasøla Landsins et udsalgssted for øl, vin og spiritus i Drelnes.
 2005 Det gamle færgeleje ved Drelnes kan ikke bruges til den nye færge, Smyril, et nyt færgeleje blev bygget og taget i brug da den nye Smyril ankom i oktober 2005. Det nye færgeleje kaldes Krambatangi og ligger i Øravíkarlíð, som er ca. midt mellem Trongisvágur og Øravík.
 2010 Den 15. mai var en støttekoncert i saltsiloen ved Drelnes. Mange musikere og sangere deltog på frivillig basis uden betaling for at vise deres støtte til Project SALT.
 2010-2011 Projekt SALT fik tilsagn om 20 millioner kr. fra Mærsk Fondet, 18 millioner fra Folketinget og 20 millioner fra det færøske Lagting. Projektet drejer sig om at den gamle Saltsilo ved Drelnes i Trongisvágur skal restaureres til et kulturcenter med stor koncertsal mm.
 2012 Færøernes ældste fodboldklub TB (Tvøroyrar Bóltfelag) byggede et nyt stadium inde i Trongisvágur, i nærheden af idrætshallen, det blev taget i brug den 29. april 2012.

Kendte personer 
 Rasmus Christoffer Effersøe (født 30. maj 1857 i Trongisvágur – døde 23. marts 1916 i Tórshavn) var en færøsk agronom, digter og politiker.

Billeder

Noter

Eksterne henvisninger 

 Trongisvagur på faroeislands.dk
 Fotos fra Flickr

Byer på Færøerne
Suðuroy
Hvalbugter i Færøerne